Groepe pak Lesufi ná uitlatings oor Afrikaanse skolePanyaza Lesufi. Foto: Flickr/GovernmentZA Die Federasie van Beheerliggame van Suid-Afrikaanse Skole (Fedsas) en die burgerregte-organisasie AfriForum het Panyaza Lesufi, LUR vir onderwys in Gauteng, die stryd aangesê na ŉ hofbeslissing wat hom die mag gee om te besluit of ŉ skool vol is of nie. Dr. Jaco Deacon, adjunk uitvoerende hoof van Fedsas, het aan Maroela Media gesê die organisasie gaan appelleer teen die beslissing van die appèlhof. Volgens Deacon kom die saak al sedert 2012 toe Barbara Creecy, destydse LUR vir onderwys in Gauteng, nuwe regulasies vir toelating afgekondig het waarvolgens die onderwyshoof die mag sou kon hê om enige leerling in ŉ skool te plaas en bepaal wanneer ’n skool vol is. Volgens Deacon het Fedsas destyds ŉ hofaansoek gebring in die hooggeregshof in Johannesburg en is die regulasies ter syde gestel. “Die departement het na die appèlhof geappelleer en die vroeëre besluit is omgekeer en die hof het beslis die regulasies geld nou weer.” Deacon het gesê Lesufi se uitlatings dat Fedsas rassisties is, is van alle waarheid ontbloot. “Die saak raak alle skole in Gauteng, dit gaan nie uitsluitlik oor Afrikaans, Afrikaners of uitsluiting nie. Dit gaan oor die beheerliggaam se regte in terme van die Skolewet.” Volgens Deacon is daar ook verwarring rondom Lesufi se magte aangesien die regulasies bepaal dat die onderwyshoof kan besluit of ŉ skool vol is of nie en nie die LUR nie. “Dit is verwarrend dat Lesufi nou gesê het hy kan dit doen.” AfriForum het intussen bekend gemaak dat hy ŉ omvattende protesaksie teen Lesufi van stapel gaan stuur om sy “rassistiese aanvalle op Afrikaansmediumskole stop te sit”. Dié aankondiging volg op Lesufi se uitlatings dat duisende kinders in Gauteng nog nie geplaas is in skole vir volgende jaar nie en dat Afrikaanse skole die kinders moet akkommodeer, of die kinders Afrikaans magtig is, of nie. Volgens Alana Bailey, adjunk uitvoerende hoof van AfriForum gemoeid met taalsake, is Lesufi ŉ kulturele vandaal wat kinders as pionne misbruik om sy ideologiese agenda teen Afrikaans deur te voer. “Lesufi loods aanslag na aanslag teen Afrikaanse skole onder die voorwendsel dat hy skoliere se belange op die hart dra. In die proses gebruik hy laakbare tegnieke soos rassepolarisasie om sy doel te bereik,” het sy gesê. Sy het bygevoeg staatsondersteunde skole bestaan al jare nie meer uit leerders van slegs een ras nie. “Tog gee hy voor dat die aanspraak op enkelmedium moedertaalonderrig in Afrikaans, wat internasionaal as die beste vorm van onderrig erken word, rassisties gebruik word om kinders uit skole te sluit. As deel van sy leuenagtige wanvoorstelling noem hy ook nie dat Afrikaans nie net wit moedertaalsprekers het nie, omdat dié feit nie sy agenda bevorder nie.” AfriForum berei tans ŉ klag voor wat by die Kommissie vir die Bevordering en Beskerming van Kultuur-, Godsdiens- en Taalregte (ook bekend as die 185-kommissie) ingedien sal word teen Lesufi se “wanvoorstellings, ontkenning van Afrikaanssprekendes se taalregte en dade van aggressie teen minderheidsregte oor die algemeen”. Die organisasie se regspan ondersoek ook moontlike regsoptrede teen hom. Bailey het beklemtoon dat AfriForum nie gekant is teen die reg van alle Suid-Afrikaanse kinders om toegang tot uitnemende onderwys te hê nie. “Die probleem is egter dat die onderwysdepartement nie daarin slaag om aan die groeiende behoefte te beantwoord nie, en in plaas daarvan om meer skole te skep en die 80% disfunksionele skole in die land reg te ruk, word agter finansiële tekorte geskuil en die las op funksionele skole gelaai om na die kinders om te sien, ten koste van gehalte onderrig van al die leerders, en in die geval ook Afrikaans.” Sy het gesê onderrig gaan nie bevorder word deur die 20% funksionele skole ook te benadeel met die wegneem van moedertaalonderrig en die volstop van klasse nie. “Gehalte onderwys en regte word nie bevorder deur dit van al meer skoliere weg te neem nie. Lesufi se oproep om die vernietiging van enkelmedium Afrikaanse skole kom op ŉ vorm van kulturele volksmoord neer,” het Bailey bygevoeg.